
DET  er  Hensigten  aarlig  at  udgive  3  Hefter 
af  omtrentlig  Størrelse  som  dette,  skrevne 
af  forskellige  Forfattere, 

De  nærmest  følgende  Hefter  ville  behandle 
Landskabsmaleren  P.  C.  Skovgaard  og  Arkitek- 
ten M,  G.  B.  BindesbølL  Det  første  af  dem  vil 
foreligge  til  Oktober  d,  A. 

Naar  der  er  udkommet  et  passende  Antal 
Hefter,  vil  der  blive  trykt  Register  og  Fælles- 
titel, saa  de  kunne  samles  i  Bind, 

FØRST  i  det  18.  Åarhundrede  kan  der  tales  om  en  egentlig 
dansk  Kunst,  i  det  19.  Åarhundrede  faar  den  sit  fulde 
nationale  Præg.  Tiden  er  nu  leden  saa  langt,  at  man  kan  be- 
tragte det  første  Afsnit  som  sluttet,  og  fra  forskellige  Sider  vender 
man  sig  for  at  kaste  Blikket  tilbage  over  den  Udvikling,  der  er 
gennemløbet.  Disse  Hefter  har  den  Opgave  at  virke  med  til  at 
vække  og  styrke  Forstaaelsen  af  den  Side  af  Nationens  aandelige 
Udvikling,  der  har  givet  sig  Udslag  i  Kunsten.  Man  har  valgt, 
som  det  hensigtsmæssigste,  at  give  en  Række  Enkeltskildringer  af 
danske  Kunstnere;  efterhaanden  vil  de  samle  sig  til  at  give  et 
Overblik  over  Udviklingens  Hovedpunkter. 

Disse  Enkeltskildringer  vender  sig  til  alle  dem  der  har  Kærlig- 
hed til  dansk  Kunst,  og  alle  dem  hos  hvem  Interessen  for  den  er 
ved  at  vaagne.  De  er  korte  for  ikke  at  trætte  eller  skræmme. 
Hvor  de  er  trængte  frem,  vil  siden  Vejen  aabnes  for  fyldigere  og 
mere  omfattende  Fremstillinger. 

Maj  1902. 

P.  JOHANSEN. 

JØRGEN  VALENTIN  SONNE. 


RØGEN  fra  Slaget  paa  Rheden  var  neppe 
trukken  bort,  da  Sonne  blev  født  den  24. 
Juni  1801.  Da  han  var  sex  Aar  gammel,  dundrede 
Skuddene  og  hvislede  Granaterne  under  Kjø- 
benhavns Bombardement  —  det  kunde  vel  høres 
til  Birkerød,  hvor  hans  Forældre  boede. 

Hans  første  Barndomsaar  blev  fyldte  med  Tan- 
ker om  Krig  og  Fjender,  med  Tale  om  store  Be- 
givenheder, om  Slag  og  Heltedaad.  Disse  Fore- 
stillinger fik  Liv  og  Virkelighed  ved,  at  Krigs- 
skuepladsen 1807  var  saa  nær,  de  fik  romantisk 
Storhed  og  Glans  ved  Beretningerne  om  de  Krige, 
som  i  Drengens  Opvæxt  rasede  over  hele  Europa. 
Napoleon  var  paa  en  Gang  den  lysende,  halvt 
guddommelige  Helt  og  den  frygtelige  Tyran;  hans 
Sejrstog  og  siden  hans  Ulykke  og  Fald  virkede 
paa  alle  som  en  mægtig  Tragedie. 

Intet  Under  da,  at  Sonne  fik  krigerske  Idealer. 

J.  V.  Sonne,  tegnet  af  Marstrand.  ^jj^j^   ^^j,^   Officer  Og  kom  paa  Laudkadet- 

Tilh.  Hr.  Prof.  Nic.  Bøgh.  ^  ^ 

akademiet,  som  da  var  i  den  nuværende  Rigs- 
dagsbygning.  Som  dette  Akademi  dengang  skal  have  været,  med  stram 
Støvlettjeneste  og  en  ret  brutal  Tone  mellem  Kadetterne  indbyrdes,  kan 
man  forstaa,  at  det  kun  lidet  har  svaret  til  Sonnes  romantiske  Krigerdrøm- 
me. Og  da  Slaget  ved  Waterloo  indtraf,  og  Napoleons  Stjerne  sluktes, 
forekom  det  mange  —  og  sagtens  ogsaa  Sonne  —  som  om  al  krigerisk 
Storhed  var  slukt  med  det  samme  for  bestandigt,  og  kun  Frederik  den  sjettes 

Page-  og  Paradetjeneste  var  tilbage.  Sonnes  Officerslyst  svandt,  og  han 
foretrak  at  følge  den  kunstneriske  Trang,  som  var  vaagnet  i  ham  og  kræ- 
vede sin  Ret.  Han  forlod  Kadetakademiet  1815  og  blev  Elev  af  Dyrmaleren 
Gebauer  og  omtrent  samtidigt  af  Akademiet,  hvis  afsluttende  Prøve,  Kon- 
kursen for  den  store  Sølvmedaille,  han  dog  først  bestod  1826. 

Gebauer  var  en  flittig  og  paa  sin  Vis  begavet  Kunstner  af  den  ældre 
Skole,  for  hvilken  Naturstudiet  var  temmelig  fremmed.  Han  var  selv  ud- 
dannet væsentligt  gennem  Kopiering  af  Forbilleder,  og  han  oplærte  sine 
Elever  paa  samme  Maade.  Hans  Idealer  var  de  gamle  hollandske  Dyre-  og 
Slagbilleder,  hvis  Komposition  og  Farvevirkning  han  ihærdigt  stræbte  at 
naa,  uden  at  opdage,  at  han  manglede  en  væsentlig  Forudsætning  derfor, 
nemlig  Hollændernes  Studium  og  indtrængende  Kendskab  til  Naturen.  Far- 
ven studerede  Gebauer  efter  disse  Forbilleder,  ikke  efter  Virkeligheden, 
og  hans  Tegning  var  mere  end  svag;  han  manglede  al  Forstaaelse  af  Form 
og  Bygning  i  de  Dyr,  han  vilde  fremstille.  Dette  gjorde,  at  han  aldrig  frem- 
bragte noget  af  ret  Værdi,  uagtet  hans  Arbejder  viser,  at  han  hverken  mang- 
lede kunstnerisk  Følelse  eller  en  vis  Skønhedssans,  som  forskaffede  ham 
Høyens  Venskab. 

Det  var  naturligt,  at  Sonne  valgte  denne  Mand  til  sin  Lærer.  Gebauer 
havde  oplevet  Bombardementet  og  udført  Tegninger  deraf;  han  havde  væ- 
ret i  Tyskland  1813  og  set  Napoleons  Slag  ved  Leipzig  med  egne  Øjne,  og 
han  havde  der  mødt  Krigens  mest  romantiske,  fantasiæggende  Element, 
Kosakken,  som  han  siden  ofte  gjorde  til  Gjenstand  for  sine  Kompositioner. 
Han  arbejdede  altsaa  netop  paa  det  Felt,  der  tiltrak  Sonne,  og  sad  derhos 
i  Akademiet  som  en  almindeligt  beundret  Kunstner. 

Dette  Valg  af  Lærer  fik  stor  Betydning  for  Sonne,  bl.  a.  fordi  han  der- 
ved kom  til  at  staa  noget  udenfor  Paavirkningen  af  Eckersberg,  som  1818 
blev  Professor  ved  Modelskolen.  Det  frie  og  romantisk  opfindsomme  hos 
Gebauer  maatte  tiltrække  ham  langt  mere  end  Eckersbergs  lidt  snusfornuf- 
tige Grundighed.  Derhos  var  Eckersberg  en  erklæret  Fjende  af  de  Kompo- 
sitionslyster,  der  laa  Sonne  saa  stærkt  i  Blodet,  medens  Gebauer  netop 
opmuntrede  dem  og  ideligt  advarede  mod  at  male  efter  Naturen.  Men  Føl- 
gen heraf  blev  ogsaa,  at  Sonne  vel  udviklede  sig  til  en  betydelig  og  aand- 
fuld  Fortæller  i  sin  Kunst,  at  han  i  Kompositionens  Lethed  og  Rigdom  kun 

har  faa  Overmænd  blandt  danske  Malere,  men  hans  Arbejders  Værdi  kom 
til  at  lide  haardt  under,  at  han  i  Gjennemførelsens  Dygtighed  og  malerisk 
Kunnen,  trods  sine  naturlige  Evner,  langt  fra  naaede  op  i  Højde  med  de 
samtidige  og  yngre  Kunstnere.  Han  havde  selv  senere  en  Følelse  heraf  og 
beklagede  som  ældre  ofte,  at  han  ikke  havde  faaet  sin  første  Vejledning  af 
Eckersberg. 

Foreløbig  malede  Sonne  løs  af  Hjertens  Lyst.  Mest  var  det  i  Begyndel- 
sen Kopier  eller  Efterligninger  af  Gebauers  Idealer —  Wouwerman,  Hugten- 
burgh,  en  enkelt  Gang  Horace  Vernet  —  men  han  begyndte  dog  ogsaa  selv 
at  komponere  Billeder.  Saaledes  udstillede  han  1822  Kavalleriattaken  ved 
Sehested.  Hans  Arbejder  vakte  Opmærksomhed,  man  havde  Øje  for  det  Ta- 
lent, som  laa  bagved  dem,  og  han  fik  paa  Akademiets  gjentagne,  meget 
varme  Anbefaling  et  Rejsestipendium  i  1828.  Strax  tog  han  til  Miinchen  og 
prøvede  der  at  arbejde  under  den  højt  berømte  Cornelius,  men  det  gik  ikke 
godt.  Denne  strenge,  farveløse  Klassicisme  laa  ikke  for  Sonne.  Hellere 
sluttede  han  sig  til  P.  Hess,  som  ogsaa  fik  en  Interesse  for  ham,  der  synes 
at  have  været  en  Del  varmere  end  den,  han  ellers  viste  sine  Elever.  Det 
var  Hess,  der  gav  ham  Anvisning  paa  at  studere  ude  i  Tyrolerbjergene  hel- 
lere end  at  lukke  sig  inde  i  Akademiet.  Sonne  udførte  der  en  Række  Bil- 
leder, som  vandt  Bifald,  ogsaa  i  Miinchen.  Et  af  de  sidste  var  det,  som  vor 
kongelige  Malerisamling  ejer,  en  Fægtning  mellem  Tyrolere  og  Napoleons 
Tropper.  Man  ved  jo,  at  han  af  Selvsyn  kjendte  Tyrolernes  Dragter  og  de- 
res Bjerge,  men  man  faar  ikke  ved  Billedet  noget  overbevisende  Indtryk 
deraf.  Han  forstod  endnu  ikke  ret  at  studere  direkte  efter  Naturen;  hans 
maleriske  Teknik  er  noget  forandret,  men  den  Gebauerske  Komposition 
sidder  ham  endnu  i  Ærmet.  Ædelheden  og  Heltemodet  er  lidt  af  samme 
Slags  som  det,  der  præsteres  paa  Scenen. 

I  1831  rejste  Sonne  fra  Miinchen  til  Rom.  Der  arbejdede  han  i  Begyn- 
delsen videre  i  den  gamle  Skure,  men  dog  med  meget  betydelige  Ændringer 
i  malerisk  Henseende.  Hans  Billeders  Holdning  er  nu  meget  forskellig  fra 
Gebauers,  Tegningen  er  bleven  bedre,  om  end  langt  fra  mesterlig,  og  den 
fyldige,  varme  Farvetone,  som  Gebauer  havde,  er  afløst  af  en  køligere,  kla- 
rere, men  ogsaa  mere  tynd  og  ubetydelig  Kolorit.  Man  har  en  Prøve  paa 
hans  Stil  i  denne  Periode  i  Morgen  efter  Slaget  (1833),  som  nu  hænger  i 

Thorvaldsens  Museum.  Det  er  malt  med  en  særdeles  glat  og  omhyggelig 
Penselføring,  der  skal  dække  over  den  overfladiske  Tegning  og  det  uvirke- 
lige i  Indholdet. 

Dette  Billede  synes  at  have  dannet  Afslutningen  paa  Sonnes  første  Kunst- 
nerperiode. Nu  kommer  der  et  Omsving.  Han  blev  greben  af  den  Interesse 
for  at  skildre  Folkelivet,  som  dengang  var  brudt  frem,  og  som  i  Rom  bl.  a. 

havde  Repræsentanter  i  de  tre  danske  Malere, 
Ernst  Meyer,  Kraft  og  Kiichler.  For  Sonne  var 
det,  som  noget  af  hans  sande  Natur  nu  brød 
igjennem.  Saa  godt  som  nogen  var  han  født 
Friluftsmenneske;  det  stramme  akademiske 
Arbejde  og  Studiet  i  Museerne  var  ikke  noget 
/  for  ham.  Langt  bedre  smagte  det  ham,  med 

Bøssen  paa  Nakken  at  strejfe  rundt  i  den 
%  f  store  Campagne  og  op  i  Bjergene.  Der  traf 

han  Jægere  og  Hyrder,  uvidende  og  ukultive- 
^  rede,  men  med  Italienernes  naturlige  Elskvær- 

dighed og  Livlighed.  Dem  kunde  han  forstaa, 
og  dem  fik  han  Lyst  at  male.  Han  blev  Folke- 
livsmaler  og  samtidigt  i  højere  Grad  malerisk 
Naturalist,  end  han  før  havde  været,  simpelt- 
hen fordi  han  nu  malte  efter  Virkeligheden. 
Men  ligesom  alle  andre  saa  han  det  italienske 
Folkeliv  væsentligt  i  Søndagsbelysning.  Fol- 
ket det  var  Menneskenaturen  i  sin  oprindelige 
Studie  til  Hostmesse  i  den  romerske  Renhed,  ufordærvet  af  Cl vilisatiouens  onde 
Campagne.  Prø.  Dengang,  saa  nær  efter  alle  Civilisatio- 

Tilh.  Hr.  Prof.  Nic.  Bøgh.  ,      ,7,      ,    .     ,        .  ^     »      ,         ,  t 

nens  vilde  Skud  i  det  18.  Aarhundrede,  var 
denne  Opfattelse  ret  forklarlig.  Traaden  gaar  lige  tilbage  til  Rousseau. 

Til  denne  Opfattelse  af  Folkelivet  som  et  Slags  skyldfri  Idealtilstand  sva- 
rer hos  Sonne  den  maleriske  Behandling.  Den  glatte  og  blanke  Pensel,  den 
renlige,  vandkæmmede  Farve,  det  nette  og  milde  Sollys,  og  en  Tilbøjelighed 
til  at  opfatte  det  italienske  Folks  Ydre  som  en  vis  artig  Kønhed.  Der  kunde 
komme  noget  tomt,  noget  arrangeret  pænt  ud  heraf,  og  Sonnes  Kunst  viser 

Prøver  derpaa,  lige  saa  vel  som  andre  og  teknisk  dygtigere  Maleres.  Man 
kunde  nævne  Campagnoler  ved  Osteriet  udenfor  Ponte  Mammolo  (i  Thorvald- 
sens Museum)  eller  Italienske  Bønder  drager  til  Marked  (kgl.  Malerisamling). 
Der  er  en  vis  idyllisk  Finhed  i  Stemningen,  men  der  er  ogsaa  stor  Tyndhed 
i  Farven  og  Svaghed  i  Tegningen.  Hans  Billeder  af  denne  Art  vandt  ofte 
Bifald,  men  kunde  dog  ogsaa  møde  Kritik;  saaledes  gjorde  K.  F.  Wiborg  i 
1838  et  Par  af  dem  til  Gjenstand  for  en  temmelig  skarp  Bedømmelse. 

Betydeligst  indenfor  denne  Kreds  af  Billeder  er  vel  Høstscene  i  den  ro- 
merske Campagne,  som  nu  hænger  i  Aarhus  Museum.  (Udstillet  1840). 

I  1841  vendte  Sonne  hjem,  og  hans  Anseelse  som  Kunstner  var  nu  saa 
stor,  at  han  strax  blev  agreeret  til  Medlem  af  Akademiet.  Til  Medlemsar- 
bejdet  blev  givet  ham  som  Opgave  Jagtparti,  Momentet  efter  Jagten,  naar 
Jægerne  samles  om  deres  Bytte.  Det  var  et  Emne,  som  en  Del  Aar  tidligere 
sikkert  vilde  have  tiltalt  Sonne  meget;  men  han  havde  siden  da  gjennemgaaet 
en  betydelig  Udvikling  og  lært  nogen  Respekt  for  den  Sandhed  i  Kunsten,  som 
kun  kan  øses  af  direkte  Kjendskab  til  Virkeligheden.  Derfor  kunde  han  ikke 
bekvemme  sig  til  at  tage  fat  paa  den  stillede  Opgave,  som  han  ganske  mang- 
lede Studier  til;  hans  Fantasi  havde  ikke  det  rette  Underlag,  som  han  nu 
krævede  af  sig  selv. 

Hellere  beskæftigede  han  sig  med  Skildringen  af  det  Folkeliv,  han  kjendte 
og  holdt  af.  Han  udarbejdede  endnu  et  Par  Billeder  efter  sine  italienske 
Studier  og  begyndte  derefter  at  vende  sig  mod  det  danske  Folkeliv.  Der  kan 
ikke  rejses  Tvivl  om,  at  han  gik  til  dette  med  den  største  Varme  og  en  le- 
vende Sympathi  for  de  Befolkningslag,  han  vilde  skildre,  men  det  føltes,  at 
de  italienske  Typer  og  Farver  endnu  sad  ham  i  Øjnene;  han  skulde,  male- 
risk talt,  først  lære  dansk  igjen.  Der  hænger  i  den  kgl.  Malerisamling  en 
lille  Prøve  paa,  hvorledes  han  tog  paa  sit  Arbejde  i  denne  Tid;  det  frem- 
stiller en  gammel  Fisker^  der  sætter  Garn.  Billedet  er  udmærket  tænkt:  en 
stille  Sø,  der  spejler  Solnedgangens  Guld,  en  Baad  der  klukkende  glider 
over  det  blanke  Vand,  en  ung  Pige  der  ror,  medens  Faderen  sætter  Garnet 
ud.  Det  er  Stilheden,  den  idylliske  Fred,  Uskylden  hos  disse  Mennesker, 
Lyden  af  Vandets  lette  Skvulpen  om  Baadens  Køl,  de  lysende  ,  Farver  og 
Vandfladens  Glans  —  alt  det  som  Chr.  Winther  kunde  have  gjort  et  herligt 
Digt  ud  af.  Sonne  har  ikke  saa  lidt  Berøringspunkter  med  denne  Digter, 

selv  om  han  i  andre  Arbejder  ofte  er  tungere  og  alvorligere.  Men  det  som 
Sonne  følte  saa  smukt  og  fint,  fik  han  kun  meget  mangelfuldt  udtrykt  i  sit 
Billede.  Der  er  anslaaet  noget  af  Stemningen  i  Landskabet,  der  er  en  mild 
Idealisme  i  Figurerne  blandet  med  Reminiscenser  fra  Italien,  navnlig  i  den 
unge  Pige.  Men  Billedet  taaler  kun  et  ganske  flygtigt  Blik,  hvis  ikke  dets 
Mangler  skal  træde  saa  stærkt  frem,  at  de  dækker  over  de  gode  Egenskaber. 
Løsheden  og  Usikkerheden  i  hans  maleriske  Kunnen  er  meget  iøjnefaldende, 
der  mangler  Karakter  og  Form,  og  Farven  er  altfor  betænkeligt  nær  ved  det, 
som  Olietrykket  senere  har  lært  at  yde.  Desværre  for  Sonne,  var  dette  gavn- 
lige Korrektiv  til  Kunsten  dengang  ikke  opfundet. 

I  Akademiet  mærkede  man,  at  det  ikke  blev  til  noget  med  Sonnes  Med- 
lemsarbejde,  og  da  man  gjerne  vilde  optage  ham,  gik  man  ind  paa  at  stille 
ham  en  ny  Opgave,  som  bedre  faldt  i  hans  Smag:  Et  Optrin  af  det  danske 
Folkeliv.  Denne  Gang  samlede  Sonne  sig  sammen  til  at  udføre  Opgaven  og 
blev  da  endelig  optagen  som  Medlem  1846.  Men  dette  Billede,  en  Bonde- 
familie ifærd  med  at  tage  til  Kirke,  blev  rigtignok,  trods  al  hans  Flid,  et  af 
hans  kedeligste.  Det  hænger  i  Akademiets  Forsamlingssal.  Maaske  har  Em- 
net oprindeligt  varmet  hans  Hjerte,  men  Billedets  Karakter  af  et  Slags  Ex- 
amensstykke  har  hos  ham  —  som  hos  saa  mange  andre  —  bevirket,  at  det 
kom  til  at  staa  under  hans  sædvanlige  Frembringelser.  Derfor  blev  Med- 
lemsstykkerne  jo  ogsaa  tilsidst  afskaffede. 

Fra  Aaret  1846  stammer  ogsaa  Billedet  i  den  kgl.  Malerisamling:  En  hed 
Sommerformiddag,  en  Flok  Kvæg  har  søgt  Tilflugt  i  den  kølige  Sø.  Det  har 
hans  sædvanlige  Dobbelthed.  Paa  den  ene  Side  en  mærkelig  Sikkerhed  i 
Anslaget  af  Stemningen,  en  vis  Glans  og  Festlighed  i  Farven,  fortræffelige 
Linier;  Kompositionen  er  i  saa  Henseende  kraftig  nok  til  at  have  kunnet 
bære  et  langt  større  Billede.  Gaar  man  rask  forbi,  kan  man  i  sit  Øje  be- 
holde som  et  Glimt  af  noget  godt  og  prægtigt,  men  stanser  man  og  under- 
søger Billedet  nærmere,  saa  kommer  den  anden  Side,  Svaghederne,  frem. 
Farven  er  paa  en  Vis  nok  glansfuld  og  harmonisk.  Sommerdagens  varme, 
blanke  Sollys  er  antydet,  men  det  hele  er  tyndt  og  overfladisk.  Dyrene  mang- 
ler i  altfor  følelig  Grad  Studium  og  Forstaaelse  af  Formen,  selv  deres  Be- 
vægelser er  saare  konventionelle  og  livløse.  Der  er  et  virkelig  poetisk  og 
stemningsfuldt  Tilløb  til  noget  udmærket,  som  er  bristet  mellem  Hænderne 

paa  ham,  fordi  hans  Kunnen  og  Viden  var  for  ringe  til  at  magte  Gjennem- 
førelsen.  Hans  Studium  slog  ikke  til  for  Hjemmearbejdet.*) 

Det  næste  Aar,  1847,  udstillede  Sonne  det  Billede,  som  blev  hans  største 
kunstneriske  Bedrift:  De  Syge  ved  St  Helenes  Kilde,  St  Hans  Nat  {kg\.  Ma- 
lerisamling). Det  vakte  betydelig  Opmærksomhed  ved  sin  Fremkomst  og 
indbragte  Sonne  en  varm  Ros  fra  Høyen.  Denne  erkjender,  at  Opgaven  er 
„højst  vanskelig",  men  skjuler  heller  ikke,  at  Udførelsen  har  sine  Mangler, 
navnlig  at  Farven  hverken  er  saa  fyldig  eller  saa  fint  nuanceret  som  den 
burde  være,  kort  sagt  Sonnes  sædvanlige  Mangel  paa  tilstrækkeligt  natura- 
listisk Studium.  Og  dog  staar  dette  Billede  i  malerisk  Henseende  ubetinget 
over,  hvad  han  hidtil  havde  præsteret,  og  tillige  maa  det  bemærkes,  at  en 
malerisk  Opgave  af  denne  Art  og  denne  Vanskelighed  var  noget  temmelig 
nyt  dengang  i  dansk  Kunst.  Den  Eckersbergske  Skole  holdt  sig  —  med 
Undtagelse  af  Bendz  —  gjerne  til  det  rene  og  klare  Dagslys. 

Høyen  (som  netop  dette  Aar  havde  stiftet  Selskabet  for  nordisk  Kunst), 
erklærer  at  dette  Billede  „i  Linierne  er  Sonnes  fortrinligste  Værk,  og  sikkert 
et  af  de  mærkeligste,  som  nogen  dansk  Maler  endnu  har  frembragt".  Han 
erkender  „fuldkomment,  hvor  stor  en  Fordel  det  vilde  være  for  denne  Kunst- 
ner, om  hans  Foredrag  var  saftfuldere  og  friskere.  Men  ønske  ham  denne 
Fordel  paa  den  mindste  Bekostning  af  hans  fine  Følelse  for  Liniernes  Be- 
tydning, det  falder  os  saa  meget  mindre  ind,  som  vi  have  lagt  Mærke  til, 
at  han  som  oftest  forstaar  at  behandle  sine  Arbejder  saaledes,  at  hans 
ejendommelige  Fortrin  blive  gældende.  Det  stemmer  allerede  for  Kunstneren, 
at  man  ser,  at  han  er  sig  klart  bevidst,  og  at  han  ikke  forlanger  at  synes 
mere,  end  han  virkelig  er". 

Det  første  Indtryk  af  Billedet  er  Modsætningen  mellem  de  røde  og  brune 
Toner  i  Landskab  og  Figurer,  fint  brudte  af  Lygteskæret,  og  de  violette 
Toner  med  de  svage  Lysninger  i  Luften.  Men  Høyen  har  Ret  i,  at  indenfor 
denne  lidt  spinkle  Farveharmoni  har  Sonne  ikke  i  det  enkelte  uddybet  Op- 
gavens maleriske  Side;  hverken  Farven  eller  Formen  er  meget  nuanceret 
og  karakterfuld. 


*)  Dette  kan  være  en  Lære  for  en  Del  yngre  Kunstnere  i  Nutiden,  som  mener  at  kunne  bygge  en  stilfuld 
„Erindringskunst"  op  uden  at  ofFre  et  stort,  stadigt  og  indtrængende  Arbejde  paa  det  Naturstudium,  der  skal 
yde  Materialet. 

Men  Billedets  Stemning  er  dyb  og  yndefuld. 

Bagude  ligger  Havet,  blikstille,  blegt  lysende,  lysere  end  Skyerne  i  Hori- 
zonten;  Luften  er  fugtig  og  dugfyldt  efter  en  varm  Dag.  Maanen  staar  lavt, 
halvt  skjult  mellem  tynde  Skyer;  til  venstre  er  et  svagt  Skær  tilbage  fra 
Solnedgangen.  Det  er  de  lyse  Nætters  Tid.  Der  er  en  uendelig  Stilhed  og 
Tysthed,  Landskabets  Stemning  er  klinger,  fin  og  vemodig  som  Strofer  af 
en  gammel  Sang,  der  lyder  længselsvækkende,  svagt  og  afbrudt  langt  borte 
fra.  Ved  Graven  og  den  hellige  Kilde,  indenfor  det  lave  Dige,  er  de  syge 
og  deres  Ledsagere;  udenfor  holder  et  Par  Vogne.  Ingen  taler.  Man  tror 
blot  at  høre  Hestenes  Gumlen  og  Prusten,  og  for  et  Øjeblik  Vingeslaget  af 
de  flyvende  Vildænder.  Alle  er  som  sunkne  ned  i  Træthed,  mødige  af  Vejens 
Besvær  og  af  spinkelt  Haab,  der  er  strammet  op  til  det  yderste  af  sin  Bære- 
evne. Nogle  ligger,  andre  sidder  op,  støttende  hverandre;  Lygterne  paa 
Jorden  kaster  et  svagt  Lys  over  de  forreste.  De  kan  ikke  finde  Søvn.  Trist- 
heden, Overtrætheden,  det  flakkende  Haab  og  Spænding  holder  dem  vaagne; 
deres  Tanker  strejfer  usikkert  omkring,  vexlende  med  forvirrede  Drømme 
under  halve  Blund. 

Langt  ude  ved  Strandbredden  brænder  St.  Hans  Blus;  der  morer  de 
sunde  sig.  Sonne  yndede  Modsætningernes  Poesi. 

I  dette  Billede  har  Sonne  strøget  alt  det  italienske  af  sig  og  grebet  stærkt 
og  sandt  ned  i  det  danske  Folkeliv.  Der  er  kommet  en  Dybde  og  en  Alvor, 
som  betegner  en  ny  Periode  i  hans  Kunst.  I  rent  malerisk  Henseende  er 
han  naaet  videre  end  i  noget  foregaaende  Arbejde,  selv  om  man  paa  visse 
Punkter  maa  dømme  mere  efter  den  gode  Villie  end  efter  det  opnaaede; 
i  Helheden  har  han  truffet  den  rette  Streng  med  den  rene  og  fulde  Klang. 
Den  ejer  den  varme  og  rige  poetiske  Følelse,  som  var  Sonnes  største 
kunstneriske  Egenskab. 

Elleve  Aar  senere,  1858,  vendte  Sonne  tilbage  til  dette  Emne  om  Folke- 
troen paa  den  helbredende  St.  Helenes  Kilde,  men  han  tog  det  nu  fra  en 
anden  Side,  fremhævede  en  stærkere  Modsætning.  St  Hans  Fest  i  Tisvilde 
kaldes  Billedet  (i  kgl.  Malerisamling).  Den  lystige  Fest  i  den  lyse  Sommerdags 
Solskin  er  Hovedmotivet.  Lige  i  Forgrunden  ligger  Kroen;  en  Kone  med 
Pottemagervarer  har  slaaet  sig  ned  udenfor.  Alle  Døre  og  Vinduer  staar 
aabne,  indefra  det  støvfyldte  Rum  høres  Latter  og  Trampen  af  tunge  Støvler. 

spillemanden  gnider  paa  sin  Fiol  og  strækker  sig  ud  ad  Vinduet  som  for 
at  indbyde  den  hele  Verden  til  at  være  med  i  Lystigheden,  og  en  endnu 
mere  levende  Opfordring  retter  de  unge  Karle  til  Pigerne,  som  med  paatagen 
Forlegenhed  trykker  sig  fnisende  sammen.  Der  er  røde  og  brogede  Farver 
i  Pigernes  Klæder,  der  er  romantisk  rødmende  Kinder,  undseelige  Smil  og 
skælmske  Øjne.  Optrinet  er  som  taget  ud  af  Chr.  Winther.  Karlene  og  den 
unge  Sømand  med  Straahatten  er  saa  ranke  og  saa  rene  som  Bønder  i  Paradiset, 
Solen  falder  muntert  ind  over  Gruppen,  som  vilde  den  le  med.  Den  intet  ondt 
anende,  uskyldige  Livsglæde  kan  ikke  pointeres  med  mere  lykkelig  Umiddel- 
barhed, man  skulde  ikke  tro,  at  disse  Bønder  havde  saa  meget  som  læst  om  Syn- 
defaldet. Larmen  fra  Karusselien  og  den  primitive  Musik  i  Baggrunden  lyder 
harmløst  som  Børns  Lege.  Landskabet  er  stemt  i  den  samme  rene  og  ret 
friske,  men  lidt  spæde  Lystighed  —  Solskinnet  ned  over  Bakken  og  den 
klare  og  lette  Luft. 

Dette  er  Billedets  lyse  Side.  Sonne  har  kunnet  smile  ved  den,  men 
hans  Hjerte  var  ved  den  anden  Side,  Vemodets,  Bitterhedens,  Sorgens 
og  Skuffelsens  Side.  Midt  under  al  den  lystige  Larm  drager  et  andet 
Tog  forbi,  de  hvis  Haab  er  bristet  i  denne  Nat.  Med  Opbydelse  af 
det  sidste  Mod  og  de  sidste  Kræfter  har  de  slæbt  sig  herhen;  de  har  vaaget 
og  ængsteligt  ventet  paa  Helbredelsen,  paa  Underet,  den  hvileløse  lange 
Nat  i  det  dugvaade  Græs,  til  Morgensolen  randt  som  Spot  over  deres 
skuffede  Tro.  Ikke  Antydning  af  Helbredelse  eller  Lindring,  maaske  For- 
værrelse  af  Sygdommen  og  Pinen,  var  Udbyttet  af  deres  Rejse  hertil.  Nu 
gaar  det  hjem  igen  med  Fortvivlelse  i  Hjertet.  Paa  Bakken  ser  man  Vognene 
komme  den  ene  efter  den  anden;  her  i  Forgrunden  slæber  de  sig  afsted, 
hvis  Kaar  tvinger  dem  til  at  gaa  tilfods.  De  gaar  i  Skyggen;  Solen  skinner 
paa  de  glade,  ikke  paa  de  sorgfulde.  Der  er  en  ung  Pige,  som  følges  med 
to  Børn;  dødbleg,  med  Øjnene  halvt  lukkede  af  Sygdom  og  Træthed  slæber 
hun  sig  afsted.  Kræfterne  slaar  akkurat  til  til  automatisk  at  gaa  og  gaa, 
men  hverken  til  at  tænke  eller  føle.  Hjernen  rummer  kun  et,  Længslen 
efter  Fred  og  Hvile.  Vejen  bliver  lang  og  tung.  Det  samme  Stemningens 
Hovedthema  varieres  i  Staklen  bagved  med  Krykken  og  den  unge  Karl  med 
Øjenskærmen,  som  følger  ham.  En  Kone  køres  i  Vogn,  hun  ligger  ganske 
stille  hen  i  sine  Dyner  og  Puder.  Hvor  langt  skal  hun  skumples  ad  den 

ophedede  Vej,  der  maa  synes  endeløs,  haabløs  som  den  Sygeseng,  hvortil 
hun  vender  tilbage. 

Man  kan  ved  første  Øjekast  erklære  denne  Understregning  af  Modsæt- 
ningens Poesi  for  barnlig,  men  man  glemmer  det,  naar  man  giver  sig  Tid 
til  at  dvæle  foran  Billedet.  Den  umiddelbare  Symbolik  er  saa  simpel  og 
jævn,  maaske  ikke  kunstfærdig  og  sammensat  nok  for  moderne  Mennesker, 
men  den  faldt  Sonne  saa  naturlig  og  selvfølgelig,  at  den  aldrig  kan  blive 
banal.  Vil  man  tage  hver  af  Billedets  to  Hoveddele,  Lystigheden  ved  Kroen 
og  de  syges  Tog,  saa  kan  man  sagtens  finde  Mangler  og  Indvendinger,  der 
er  nok  at  hænge  sin  Hat  paa.  Tegningen  er  veg  og  overfladisk,  de  fleste 
af  Figurerne  uden  megen  individuel  Karakter,  Farven  tynd  og  broget,  mange 
Enkeltheder  bl.  a.  Træerne  tarveligt  malte,  uden  Studium.  Pottemagervarerne 
i  Forgrunden  og  Luften  er  det  bedste  i  malerisk  Henseende.  Ogsaa  har 
Sonne  kun  til  en  vis  Grad  formaaet  at  skildre  hvert  af  Optrinene  som  han 
gerne  vilde  det;  de  syges  Tog  er  lykkedes  ham  bedst.  Optrinet  ved  Kroen 
er  lidet  uddybet;  indeholdt  Billedet  kun  det,  vilde  det  ikke  fortjene  særlig 
Opmærksomhed.  Men  det  som  var  Sonne  Hovedsagen  i  Sammenstillingen 
af  de  to  Optrin,  den  dybtklingende  Vemodstone,  som  de  frembringer  ved 
at  stødes  mod  hinanden,  den  har  han  faaet  udtrykt.  Der  banker  et  varmt 
Menneskehjerte  i  dette  Billede. 

Krigen  var  udbrudt  1848.  For  Sonne  var  dette  som  Trompeten,  der 
vækker  en  gammel  Dragonhest.  Alle  hans  Ungdoms  Idealer  vaagnede  med 
fornyet  Styrke  —  nu  skulde  de  faa  en  Virkelighed  at  nære  sig  af.  Han  var 
for  gammel  til  at  blive  Soldat,  men  han  søgte  og  fik  fra  Overkommandoen 
en  skriftlig  Tilladelse  til  frit  at  færdes  overalt,  hvor  Hæren  kom  frem. 
Han  benyttede  den  fuldt  ud.  Det  fortælles,  hvorledes  han  var  den  mest 
frygtløse  af  alle,  hvorledes  han  ganske  rolig  sad  og  tog  sine  Studier,  medens 
Kuglerne  regnede  ned  omkring  ham.  Helms  fortæller  (Soldaterliv)  at  det 
som  var  ham  mest  paafaldende  under  Slaget  ved  Fredericia  var  en  lille 
civilklædt  Mand  med  graa  Hat,  som  han  pludselig  i  den  tidligste  Mor- 
genstund saa  spadsere  midt  ude  mellem  Skanserne.  Helms  spurgte  en 
Løjtnant,  hvem  det  var,  og  fik  til  Svar:  „Aa  det  er  en  Maler,  han  hedder 

Sonne".  Under  Slaget  ved  Isted  opdagede  den  kommanderende  General 
Sonne  gaaende  ude  paa  det  allerfarligste  Sted,  midt  imellem  de  to  kæmpende 
Hære,  saa  rolig  som  han  gik  i  sin  Stue;  da  der  blev  sendt  Bud  ud  til  ham 
med  Ordre  til  at  komme  tilbage,  adlød  han,  men  nødigt.  Som  Ikke-Kom- 
battant  havde  han  Lejlighed  til  at  faa  et  Overblik  over  Slagets  Gang,  fordi 
han  altid  kunde  være  ved  den  Øverstkommanderendes  Side  —  paa  lignende 
Maade  som  Wereschtschagin  var  med  Skobeleff  i  den  tyrkiske  Krig 
1877-78  —  medens  mange  andre  Slagmalere  har  maattet  arbejde  efter 
Beskrivelser,  eller  som  Neuville  og  Detaille,  der  personligt  deltog  i  Kampen, 
kun  kunde  male  Episoder,  Optrin  af  Soldatens  Liv  i  og  udenfor  Kampen, 
fordi  andet  havde  de  ikke  haft  Lejlighed  til  at  se.  Sonne  staar  grumme  langt 
tilbage  for  saadanne  Kunstnere  i  Skildringen  af  Episoderne,  men  det  han 
først  og  fremmest  vil  beskrive,  er  hele  Slagets  Gang. 

Det  første  Billede  fra  Krigen,  Angrebet  fra  Dybbøl  Bjerg  paa  Dybbøl  By^  (ud- 
stillet 1849;  i  kgl. Malerisamling)  er  lettere  i  sit  Indholdendde  følgende.  Denne 
Sol  skinner  saa  fornøjeligt.  Stormløbet  ned  ad  Bakken  er  som  et  Jubelløb 
under  festlige  Hurraer,  Tyskerne  er  saa  obligatorisk  forskræmte.  Man  mærker 
ikke  meget  til  Slagets  Alvor,  trods  de  saarede  og  den  brændende  Bondegaard. 
Billedet  er  let  og  overfladisk  i  sit  Indhold,  som  det  er  i  sin  maleriske 
Udførelse.  Det  svarer  vistnok  til  Tidens  sangvinske  Stemning,  som  mente 
at  „en  Dansk  kunde  banke  sex  Tyskere". 

Sonne  var  altfor  opfyldt  af  den  begejstrende  Fædrelandskærlighed,  af 
krigerske  Helteidealer,  til  at  han  noget  Øjeblik  skulde  kunne  blive  pessi- 
mistisk Skildrer  af  Krigens  blodige,  ubarmhjertige  Grumhed,  saaledes  som 
senere  Tider  har  kendt  det,  eller  blot  en  Skildrer  af  Soldatens  Tapperhed 
under  Lidelser,  under  Savn  og  Strabadser,  som  Nederlaget  fører  med  sig 
—  saaledes  som  de  franske  Malere,  der  skildrer  Krigen  1870 — 71.  Meget 
mere  er  Sonne  i  aandeligt  Slægtskab  med  de  Kunstnere,  der  skildrer  den 
store  Napoleons  Krige,  hvor  alle  Lidelser,  hele  Krigens  uhyggelige  Skygge- 
side, blegner  i  Glansen  fra  den  straalende  Gloire.  Der  kommer  nok  Alvor 
i  hans  Krigsbilleder,  men  Sejren,  den  heltemodige,  opofrende  Tapperheds 
Sejr  er  dog  det,  man  først  og  fremmest  læser  ud  af  dem.  Derfor  fristede 
Krigen  1864  ogsaa  kun  i  ringe  Grad  hans  Pensel.  Dybbøl  havde  intet  af 
det,  han  søgte. 

Det  næste,  langt  betydeligere  Krigsbillede  udstillede  Sonne  1850.  Det 
blev  købt  af  Selskabet  for  nordisk  Kunst  og  efter  dettes  Opløsning  skænket 
til  den  kgl.  Malerisamling.  Det  behandler  Udfaldet  fra  Fredericia  den  6te 
Juli,  det  Øjeblik,  da  de  danske  Tropper  stormer  løs  mod  de  to  første  fjendt- 
lige Skanser.  I  Nattens  Mulm  og  Mørke  er  de  sagte  rykkede  ud  fra  Fæst- 
ningen, og  nu  dukker  de  pludseligt  frem  af  Morgentaagen,  der  ligger  over 
Kornmarkerne,  og  kaster  sig  med  Hurraraab  over  den  overrumplede  Fjende. 


Slaget  ved  Frederieia. 

Der  er  gylden  Glans  i  Luften  tilhøjre,  det  allerførste  Skær  af  Bos'  rød- 
mende Fingre,  længere  tilvenstre  er  der  endnu  kun  en  kølig  graa  Lysning 
over  Horizonten;  men  man  mærker,  hvorledes  den  røde  Glans  vil  brede 
sig  mere  og  mere,  til  den  hele  Himmel  bliver  et  gyldent  Straalehav  om 
den  opgaaende  Sol.  Taagen  ligger  endnu  nede  over  Jorden,  og  Krudtrøgen 
bølger  op  som  store  svulmende  Skymasser.  I  Forgrunden  styrter  Soldaterne 
frem  gennem  Kornet,  dukkende  sig,  men  ivrige,  opildnede  af  Løbet  og  Be- 
vidstheden om  det  dristige  Kup,  der  skal  udføres.  Man  ser  nogle  Pikkel- 
huer  indenfor  Skanserne,  hvor  der  tydeligvis  hersker  den  største  Forvir- 

ring.  Blandt  de  fremstormende  Tropper  er  der  adskillige,  som  saares  eller 
falder,  andre  som  støtter  de  trufne;  men  disse  Episoder  føles  ikke  som 
noget  uhyggeligt,  kun  som  noget,  der  nu  engang  sker  ved  saadanne  Lejlig- 
heder, men  hvis  Karakter  af  Ulykke  for  den  enkelte  ligesom  glider  bort 
under  Øjeblikkets  Ophidselse.  Saaledes  siges  det  jo  at  stille  sig  for  den 
aktive  Deltager  i  Kampen,  og  Sonnes  Skildring  er  altsaa  for  saa  vidt  rigtig. 
Det  oprevne,  nervøse,  den  uhyre  Spænding,  Bevidstheden  om  hvad  det 
gælder  og  den  dermed  følgende  mandige  Besluttethed,  det  kommer  først 
frem,  naar  man  skal  staa  stille  og  vente  paa  Faren  eller  ser  Overmagten 
trænge  sig  fra  alle  Sider.  Hos  Sonne  er  det  triumferende,  det  sejrrige,  det 
heltemæssige,  den  lykkelige  Tapperhed  det  fremherskende  Element.  Sol- 
daterne er  for  Sonne  kun  i  ringe  Grad  Individer  hver  med  sit  Særpræg; 
de  er  kun  Dele  af  deres  Kolonne,  og  dennes  Fremstød,  dennes  Løb  gennem 
Kornet  i  Morgenens  fugtige  Halvlys  er  meget  godt  givet.  Sonne  har  ganske 
vist  adskillige  Enkeltmotiver,  men  kun  for  at  give  den  nødvendige  Varia- 
tion og  Liv  i  Helheden,  og  Variationen  strækker  sig  derfor  ogsaa  kun  til 
Optrinene,  ikke  til  Figurerne,  der  baade  her  og  i  hans  andre  Krigsbilleder, 
alle  ligne  hverandre  paafaldende.  Med  Hensyn  til  den  maleriske  Udførelse 
gælder  noget  lignende.  Helhedsindtrykket  er  sikkert  truffet,  men  Enkelt- 
hederne maa  man  ikke  gerne  gaa  efter.  Svagest  er  Forgrunden,  fordi  den 
kræver  den  udførligste  Redegørelse.  Det  som  ligger  længere  tilbage  er 
bedre  lykkedes;  Luften  og  de  fjerne  Bakkekamme  har  fine  og  sande  Toner, 
Krudtrøgen  og  Taagen  er  godt  givne.  Ved  sine  maleriske  Egenskaber  alene 
kan  Billedet  næppe  hævde  sig,  men  det  bæres  af  den  fintfølte  Naturstem- 
ning og  den  kraftige  dramatiske  Fortælling. 

Det  samme  gælder  om  Billedet  af  Slaget  ved  Isted  (kgl.  Malerisamling. 
Udstillet  1851).  Det  fremstiller  Artillerikampen  med  Infanteriet  i  Dækning 
bagved.  Billedets  Centrum  er  Generalen  med  sin  Stab.  Luften  er  graa  og 
tung.  Krudtrøgen  ligger  i  kølige,  graablaa  Toner  og  Granaterne  springer  i 
Luften  som  smaa  hvide  Skyklumper.  Langt  borte  flammer  en  brændende 
Gaard.  En  lille  Episode  i  Forgrunden  tilhøjre,  en  flygtende  Bondefamilie, 
oplyser  os  som  i  Forbigaaende  om,  hvad  Krigen  vil  sige  for  dem,  der  er 
saa  uheldige  at  bo  paa  Valpladsen.  Terrainet  er  meget  anskueligt  givet, 
Forgrundens  Højder,  Dalen  bagved,  de  fjerne  Bakkedrag  og  Skove.  For- 

delingen  af  Figurmasserne  er  meget  god;  der  er  en  sikker  Rythmik  i  alle 
dens  bølgende  Linier.  Terrainets  Forgrundstone  er  lidt  ensartet  brun,  thi 
den  har  kun  Sigte  paa  Helhedsvirkningen,  ligesom  de  mange  episodiske 
Handlinger  mellem  Forgrundens  Figurer.  Sonne  har  paa  en  vis  Maade  gjort 
meget  for  at  variere  disse,  og  hans  Erindring  og  Opfindsomhed  har  for- 
synet ham  med  rigeligt  Materiale  dertil.  Der  kunde  meget  let  gjøres  en 
lang  Beskrivelse  af  dem,  men  det  lønner  sig  ikke,  idet  man  derved  vilde 
fremkalde  Forestillinger  om  kunstneriske  Værdier,  der  kun  i  ret  betinget 
Grad  findes  i  Billedet  selv.  Disse  Episoder  har  for  Sonne  kun  Betydning 
som  nogle  af  de  Elementer,  hvoraf  hele  Slaget  bygges  op.  Thi  han  har  i 
højere  Grad  end  de  fleste  andre  Bataillemalere  set  paa  disse  Emner  som 
Militær;  Aanden  i  den  er  fuldt  saa  meget  en  Officers  som  en  Malers.  Der- 
for giver  de  i  særlig  Grad  Oplysning  om  Slagets  Gang,  man  har  Indtryk 
af  en  paalidelig  historisk  Beretning  fra  en  Mand,  der  forstod  hvad  det  kom 
an  paa.  Hermed  stemmer  det,  at  trods  en  vis  livlig  Afvexling  i  Episoderne 
er  disse  dog  kun  tagne  med,  fordi  dette  mangfoldige,  ideligt  skiftende,  som 
Bølger  i  et  oprørt  Hav,  hører  med  til  Helhedens  Karakteristik,  og  det  drives 
heller  sjeldent  længere  end  fornødent  for  dette  Formaal.  Der  findes  højst 
sandsynligt  en  Del  Portrætter,  det  hører  med  til  den  historiske  Sandfær- 
dighed, men  det  betyder  kunstnerisk  ikke  noget.  Det  er  blevet  sagt,  og  sagt 
med  Føje,  at  alle  Sonnes  Officerer  og  Soldater  ligner  hverandre;  han  har 

—  ikke  just  med  overvældende  malerisk  Dygtighed  —  skabt  sig  et  Par 
Figurtyper,  som  han  har  nøjedes  med,  fordi  de  rakte  til  for  hans  Behov. 
Ikke  engang  Nationalitetsforskellen  mellem  Danske  og  Tyske  har  han  i 
nævneværdig  Grad  søgt  at  fremhæve.  Uniformerne  var  nok  til  Skelnemærke 

—  altsammen  fordi  han  saa  saa  militært  paa  Tingene.  Individet  er  af  ganske 
underordnet  Betydning,  Soldaten  er  først  og  fremmest  et  Nummer  til  at 
operere  med.  Men  er  alt  dette  kun  Sonne  Sten  til  den  hele  Bygning,  saa 
magter  han  paa  den  anden  Side  Massevirkningerne.  Faa  Malere  har  som 
han  evnet  at  lade  en  hel  Kolonne  løbe,  eller  at  oprulle  den  samlede  Slag- 
tummel for  os,  medens  Individet  forsvinder  i  Massen,  netop  som  det  sker 
i  Virkeligheden. 

Med  Hensyn  til  Dyrene  kommer  noget  lignende  frem.  Hans  Heste  er 
altid  meget  daarligt  tegnede  og  malte.  Dette  kan  med  Rette  kaldes  en  stor 

kunstnerisk  Mangel,  men  det  maa  bedømmes  ud  fra  hans  særlige  Stand- 
punkt. I  Krigen  er  en  Hest  et  Redskab  til  at  komme  hurtigt  afsted  og 
intet  andet;  for  Sonne  er  den  kun  et  Middel  til  at  betegne  den  hurtige 
Faren  afsted.  Derfor  individualiserer  han  aldrig  Dyrene,  ja  prøver  end  ikke 
paa  at  variere  Bevægelsen  eller  studere  det  ejendommelige  derved.  En  rask 
Galopperen,  med  alle  fire  Ben  strakte  ud,  er  nok  for  hans  Formaal,  og  han 
gentager  den  i  det  uendelige.  Den  gør  ham  den  Nytte,  han  ønsker,  ved  at 
bidrage  til  Indtrykket  af  Krigens  pludselige  og  voldsomme  Stimulanser, 


Slutningen  af  Slaget  ved  Isted. 

hvor  ethvert  Ridt  straks  begynder  med  Karriere  og  standser  med  et  plud- 
seligt Ryk.  Men  disse  Stimulansers  Virkning  paa  selve  Hesten,  dens  Ud- 
mattelse, Sved,  Fyrighed,  Skræk  osv.  interesserer  ham  aldeles  ikke.  For- 
tællingen, Beretningen  er  alt  i  disse  Krigsbilleder. 

Det  maleriske  tager  han  kun  med  saavidt  det  kan  lade  sig  gøre  for  Hoved- 
formaalet,  og  saavidt  hans  Dygtighed  strækker  til.  Men  han  har  Sans  for 
at  lade  Naturstemningen  klinge  sammen  med  Begivenheden.  I  dette  Billede, 
hvor  Sejren  endnu  er  uafgjort,  hvor  det  gaar  hedt  til,  ligger  Luften  tung 
og  rugende  over  Slagmarken.  Naturen  er,  som  Kampen,  barsk  og  alvorlig 
uden  Smil.  Men  i  det  andet  Billede,  Slutningen  af  Slaget  ved  Isted  (kgl. 

Malerisamling),  da  Sejren  helder  til  de  danske  Vaaben,  falder  et  fint  og  lyst 
Solstrejf  ind  over  Valpladsen. 

Rent  malerisk  set  staar  intet  af  disse  to  Billeder  højt.  Bedst  er  i  saa 
Henseende  det  sidste.  Sollyset  har  just  ikke  egentlig  Kraft,  men  Skygge- 
partierne er  lette  og  klare.  Man  føler,  at  det  er  Friluft,  om  end  gennem- 
trukken  af  Krudtrøgen,  der  gør  Skyerne  tunge  og  kolorerede. 

Mange  Aar  senere,  1876,  udstillede  Sonne  et  Billede,  der  danner  som  et 


Alorgen  efter  Slaget  ved  Isted. 


naturligt  Supplement  til  de  to  foregaaende,  og  som  dog  i  meget  væsentlige 
Henseender  skiller  sig  fra  dem.  Medens  de  andre  er  fyldte  af  Selvoplevelser 
paa  de  betydningsfuldeste  og  mest  udsatte  Punkter,  vender  han  nu  tilbage 
til  den  maleriske  og  romantiske  Stemning  som  det  bærende  Indhold.  Krig- 
ens Spænding  var  længst  forbi,  da  han  malte  dette  Billede,  og  han  var 
bleven  en  gammel  Mand  paa  74 — 75  Aar;  men  Digteren  i  ham  levede 
endnu  frisk  og  usvækket. 

Morgen  efter  Slaget  ved  Isted  hedder  Billedet  (kgl.  Malerisamling).  Døds- 
trætte  efter  Kampen  har  Soldaterne  kastet  sig  ned  i  Kornet,  hvor  de  fik 

Lov  dertil,  og  en  følelsesløs  Søvn  har  knuget  dem  ind  i  en  tung  Hvile 
uden  Drømme.  Kun  Skildvagterne  vaager.  Nu  gryr  Morgenens  første  hvid- 
lige Stribe  i  Øst.  Man  fyldes  uendeligt  af  Modsætningen  mellem  Gaars- 
dagens  hede  Kamp,  hvor  saa  mange  Liv  sluktes  i  Blod,  og  den  nye  friske 
Dag,  hvor  Soldaterne  efter  Udmattelsens  Søvn  skal  vaagne  til  nye  Farer  og 
nye  Anstrengelser.  Alt  er  saa  stille.  Morgenluften  saa  klar  og  kølig;  Taagen 
ligger  endnu  ned  over  Markerne.  Tausheden  brydes  kun  af  Vingeslaget  af 
de  flyvende  Vildgæs.  Med  bestemte  Konturer  og  bløde  Farvetoner  tegner 
Bakken  med  Teltene  sig  mod  Luften  ligesom  Skildvagterne,  der  med  sik- 
kert Blik  for  Linievirkningen  er  stillede  højt.  Man  føler  Mørket  vige  for  den 
skarpe  Klarhed  af  Solgryet  i  Øst,  Nattens  graablaa  Tone  bliver  lettere  og 
lettere.  Lyset  siver  ind  i  den.  En  violet  Sky  er  fejet  i  en  lang  Stribe  tvers 
over  Himlen,  gemt  af  Aftenbrisen  til  Morgenvinden. 

I  malerisk  Henseende  er  dette  et  af  Sonnes  smukkeste  Billeder,  selv  om 
der  ogsaa  i  det  kan  paapeges  Svagheder  nok.  Forgrunden  er  i  de  enkelte 
Toner  ikke  helt  ægte,  Kornaxene  er  prikkede  paa  som  store  Gryn  og 
Hestenes  konventionelle  røde  Farve  —  som  mønniemalet  Træ  —  virker 
disharmonisk.  Men  Helheden  har  al  Sonnes  mærkeligt  fine  og  ægte  Følelse 
for  Naturstemningen,  og  en  blid,  vemodig  Fortælling. 

Foruden  disse  Billeder  fra  den  første  slesvigske  Krig  har  Sonne  malet 
mange  andre,  som  er  spredte  rundt  omkring.  Deres  indre  Karakter  er  væ- 
sentlig den  samme;  svagest  er  Rytterbillederne,  fordi  man  der  stærkest 
føler  hans  svigtende  Teknik. 

Krigen  i  1864  har  han  kun  i  ringe  Grad  beskæftiget  sig  med.  Dels  var 
han  for  gammel  til  personligt  at  være  med  paa  den  Maade  som  i  den  første 
Krig,  dels  manglede  her  det,  hans  Personlighed  saa  stærkt  trængte  til,  den 
løftende  og  begejstrende  Sejrsfølelse.  Han  var  nok  en  alvorlig  Natur,  men 
han  var  dog  altid  Sangvinikeren,  Idealisten.  Den  tunge  Modgang,  Neder- 
laget, kunde  hans  Pensel  ikke  skildre. 

Sonne  var  til  daglig  faamælt,  men  af  et  glad  og  lykkeligt  Sind.  Han  kunde 
le  saa  hjerteligt,  og  fornøjede  sig  bedst  mellem  de  unge.  Men  paa  Bunden 

af  hans  Livsglæde  laa  Alvoren,  ikke  Tungsind,  men  et  vist  drømmerisk 
Vemod.  I  hans  Kunst  træder  denne  oftere  frem,  iklædt  en  Romantik  af 
lignende  Art  som  den,  der  beherskede  Digtekunsten  omkring  Aarhun- 
dredets  Midte.  Det  er  træffende  sagt,  at  Sonnes  Begavelse  var  af  digterisk 
Natur. 

Dette  kommer  meget  tydeligt  frem  i  et  Par  af  de  Billeder,  han  malte  i 
Aarene  efter  den  første  Krig,  da  han  paany  vendte  tilbage  til  Skildringen 
af  det  danske  Folkeliv.  Vi  har  alt  nævnet  St.  Hans  Fest  i  Tisvilde.  I  de 
samme  Aar  malte  han  to  Billeder,  i  hvilke  der  klinger  en  Tone  af  det,  han 
i  de  egentlige  Krigsbilleder  ikke  fik  Tid  at  beskæftige  sig  med;  de  danner 
som  et  sidste  Kapitel  om  Lidelserne  og  Sorgen,  der  følger  efter  Krigens 
Storme  og  Ødelæggelser. 

Det  første  er  en  Brudefærd  fra  det  nordlige  Sjælland  (1856).  Glade  og 
feststemte  kommer  Brud  og  Brudgom  under  Klarinettens  Lyd  ud  fra  Kir- 
ken. Men  Brudens  Glæde  faar  en  brat  Ende,  da  hun  i  Kirkemurens  Skygge 
ser  en  Soldat,  som  i  Krigen  har  mistet  sin  ene  Arm.  Han  har  ligget  paa 
Lazarettet,  man  troede  ham  vel  død,  og  nu  er  han  vendt  tilbage,  netop  som 
det  var  for  silde.  Havde  Bruden  glemt  ham,  eller  har  hun  kun  givet  efter 
for  et  Tryk  udefra?  Fejltagelsen,  Uretten  falder  over  hende  med  knusende 
Vægt.  Hendes  Blik  søger  Jorden,  hendes  Gang  bliver  usikker.  Tragedien 
forløber  ganske  stille;  sket  er  sket  og  kan  ikke  gøres  om.  Men  de  i  Følget, 
Naboer  og  Veninder,  har  ogsaa  Øjne  og  Snakken  vil  faa  travlt.  Kirkegaarden 
ligger  højt,  med  Udsigt  over  et  Landskab  smilende  i  Efteraarssolskinnet, 
men  gule  Blade  drysser  ned  fra  det  store  Lindetræ,  hvis  Skygge  falder  over 
Bruden,  og  langt  ude  trækker  tunge  Skyer  op.  Dobbeltheden,  Modsætningen 
mellem  Festtoget  med  den  glade,  intet  anende  Brudgom  i  Spidsen,  og  den 
skuffede  Elsker,  hvis  Liv  nu  vil  rinde  i  Skyggen,  har  Sonne  givet  Genklang 
i  Landskabets  Stemning. 

Det  andet  Billede,  en  Ligfærd  (1859)  betegner  sidste  Akt  af  den  stille 
Tragedie.  Der  er  næppe  gaaet  mange  Aar.  Sorgen  er  slaaet  ned  i  den  unge 
Kones  Sind  og  har  tæret  hendes  Livslyst  og  Livskraft  bort.  Nu  kommer 
hun  igen  til  Kirkegaarden,  men  indesluttet  i  den  sorte  Kiste;  Mændene 
bærer  hende  langsomt  ind  ad  Laagen.  Den  paatvungne  Ægtemand,  som  gaar 
foran  med  de  to  Smaadrenge  ved  Haanden,  kan  have  allehaande  underlige 

Tanker,  naar  han  nu  atter  ser  Invaliden  staa  derhenne  i  Kirkemurens  Skygge. 
Fire  af  den  afdødes  Veninder  venter  med  Kranse  for  at  vise  hende  den 
sidste  Venlighed;  en  lille  Hund  snuser  til  den  aabne  Grav.  Det  er  den 
samme  Kirkegaard  med  den  vide  Udsigt  over  Skov  og  Sø,  og  atter  trækker 
en  Tordensky  op  over  det  smilende  Landskab. 


En  Ligfærd, 

Kompositionen  er  fortrinlig.  Man  maa  erkende  Sandheden  i  Høyens  Ord 
om  Sonnes  mærkeligt  fine  Sans  for  Liniernes  Rythmik. 


Sonne  havde  1865  igen  været  i  Italien  med  det  Ancher'ske  Legat,  og 
de  følgende  Aar  bragte  paany  nogle  Folkelivsbilleder  derfra.  Ellers  vedblev 
han  Resten  af  sit  Liv  dels  at  bearbejde  sine  Erindringer  fra  Krigen,  dels 

Frise  fra  Thorvaldsens  Museum, 


at  male  Genrebilleder,  hvis  Motiver  oftest  hentedes  fra  Folkelivet  eller  fra 
de  Kredse,  hvori  han  selv  færdedes.  Men  det  var  kun  naturligt,  at  med 
hans  høje  Alder  svækkedes  hans  maleriske  Evne  efterhaanden ;  baade  hans 
Tegning  og  hans  Farve  blev  tyndere  og  tyndere,  og  han  blev  ofte  fra  den 
opvoxende  Generations  Side  Genstand  for  en  Dom,  der  var  uretfærdig. 
Dog  kunde  der  komme  Arbejder  fra  hans  Haand,  som  viste,  at  Oldingens 
Ungdomskraft  endnu  kunde  blusse  op.  Vi  har  nævnt  Morgen  efter  Slaget 
ved  Isted;  man  kunde  ogsaa  nævne  et  Billede  fra  hans  80de  Aar,  Sommer- 
nat, Præsten  hentes  til  en  Syg.  Det  er  i  de  lyse  Nætter  med  det  milde  ned- 
sivende Lys,  Taagen  bølger  over  Aaens  stille  Vand;  Præsten  staar  oprejst 
i  Baaden,  der  færger  ham  over  til  den  anden  Bred,  hvor  Vejen  gaar  til  den 
Syge,  som  længes.  Det  er  et  Billede  af  en  egen  og  dæmpet  Stemning,  netop 
som  den  er  i  disse  underlige  danske  Nætter,  hvor  man  tror  at  se  enhver 
Genstand  i  det  bløde  Halvlys,  og  enhver  fast  Form  dog  viger  og  svinder, 
naar  Øjet  vil  gribe  den.  Det  er  en  Stemning  som  alle  kjender  og  som  dog 
meget  sjeldent  en  Maler  mægter  at  skildre;  dertil  hører  den  digteriske  Evne, 
som  var  Sonnes. 

Han  har  efterladt  et  Billede  som,  maaske  netop  fordi  det  ikke  er  fuldendt 

men  kun  staar  i  tyndt  Anlæg,  viser  hans  fine  Følelse  for  at  anslaa  en 
Stemning  og  hans  Kompositionsdygtighed  mere  klart  og  ublandet  end  de 
fleste  af  hans  færdige  Arbejder.  Det  er  en  Julemorgen  udenfor  Kirken, 
endnu  før  Dagslyset  er  brudt  frem,  saa  Folk  har  maattet  finde  derhen  ved 
Hjælp  af  Lygter.  Billedet  var  at  se  paa  Raadhusudstillingen  1901;  det 
tilhører  Hr.  Karl  Madsen.  Det  tyngedes  ikke  af  de  Ufuldkommenheder,  det 
massive  og  haandgribelige,  som  en  Gennemførelse  ikke  usandsynligt  vilde 
have  givet  det;  det  frembød  heller  ingen  Holdepunkter  for  en  Kritik,  der 
vilde  fremhæve  Mangler.  Det  er  som  et  Aandepust  henover  Lærredet  af 
Sonnes  fine  følsomme  Sjæl,  og  bliver  derved  for  os  maaske  et  af  de  reneste 
Udtryk  for  denne  Sjæls  Aandighed. 

Sonne  blev  en  meget  gammel  Mand.  I  de  sidste  Aar  var  han  saa  svag, 
at  han  maatte  bæres  ned  for  at  faa  frisk  Luft  i  en  Rullestol;  men  sin  Pensel 
slap  han  først,  da  Døden  hentede  ham  den  24.  Septbr.  1890.  Da  var  han 
omtrent  90  Aar. 

Men  inden  vi  tager  Afsked  med  Sonne  maa  vi  dog  endnu  nævne  et 
Hovedværk  af  en  ganske  egen  Art,  der  skyldes  hans  Komposition.  Det  er 
Frisen  udenpaa  Thorvaldsens  Musæum.  Det  er  et  af  de  mest  monumentale 
Værker  af  Malerkunst,  som  er  gjorte  i  Danmark.  Paa  en  livfuld  og  dog  i  Ordets 
bedste  Forstand  stilfuld  Maade  har  han  der  skabt  en  Udsmykning,  som  i 
Smag  og  Selvstændighed  søger  sin  Lige.  Udførelsen  paa  Muren  er  sket  ved 


Sommernat,  Præsten  hentes  til  en  Syg. 


Hjælp  af  F.  C.  Lunds  dygtige  Gjennemtegninger,  men  Sonnes  Original- 
kartoner, hvoraf  idetmindste  nogle  faa  endnu  bevares  i  Musæet,  ejer  dog 
en  Grad  af  Aandfuldhed  og  fin  Rythmik  udover  det,  som  Lund  fik  udtrykt. 
Man  maa  haabe,  at  det  maa  lykkes  at  finde  en  Fremgangsmaade  til  varigt 
at  genfremstille  denne  næsten  helt  ødelagte  Frise,  om  ikke  paa  anden  Vis 
saa  ved  den  stærke  og  uforanderlige  Mosaik. 

I  1888  vilde  en  Deputation  fra  de  franske  Kunstnere,  som  var  komne  til 

København,  bevidne  Sonne  deres  Beundring  for  denne  Frise.  Men  han  var 
gammel  og  syg  og  beskeden  og  unddrog  sig  at  modtage  dem. 

Grundtonen  i  Sonnes  Kunst  var  en  stærk  og  dyb  digterisk  Alvor.  Selv  hvor 
han  fremstiller  den  sejrrige  Hær,  med  den  løftende  Følelse,  der  følger 
Heldet  og  gør  Onderne  smaa,  er  det  dog  en  alvorlig  Glæde,  en  Fædrelands- 
begejstring  mere  rørt  end  jublende.  Ogsaa  om  hans  øvrige  Billeder  gælder 
det,  som  Jul.  Lange  i  sin  Tid  saa  træffende  skrev,  at  der  er  ingen  Latter  i 
dem.  Langt  hyppigere  er  der  en  stille  Vemod,  en  klar  dirrende  Tone,  no- 
get af  Aftenklokkens  Klang.  Endnu  i  det  sidste  Billede,  han  udstillede,  en 
Kvinde  vaager  over  en  syg,  var  denne  dybe  Tone  lige  klar  og  ren. 

Han  naaede  aldrig  den  maleriske  Dygtighed,  som  havde  været  nødvendig, 
om  hans  kunstneriske  Evne  skulde  have  faaet  sin  rette  Udvikling,  og  han 
har  til  Tider  maattet  høre  meget  ilde  derfor.  Men  i  Opfindsomhed  og  For- 
tælleevne, i  digterisk  Begavelse,  i  dyb  og  ægte  Følelse,  i  Evne  til  at  anslaa 
en  Stemning  staar  han  over  mange,  der  siden  har  vundet  langt  mere  Be- 
rømmelse end  han. 

P.  Petersens  Bogtrykkeri  (Egmont  H.  Petersen). 
Kjøbenhavn. 


